DA Den Europæiske Unions Tidende C 175/1

Rådets konklusioner om kulturens bidrag til gennemførelse af Europa 2020-strategien

2011/C 175/01

RÅDET FOR DEN EUROPÆISKE UNION,

SOM TAGER HENSYN TIL

— Det Europæiske Råds vedtagelse den 17. juni 2010 af Europa 2020-strategien for beskæftigelse og intelligent, bæredygtig og inklusiv vækst (1)

— den politiske baggrund, jf. bilaget til disse konklusioner,

SOM MINDER OM

— Rådets henstilling af 13. juli 2010 om overordnede retningslinjer for medlemsstaternes og Unionens økonomiske politikker (2), der i sin retningslinje 4 understreger de kulturelle og kreative industriers (KKI'ers) store økonomiske potentiale samt deres rolle i forbindelse med fremme af innovation

— Rådets konklusioner om gensidig inspiration mellem Europa 2020-strategiens flagskibsinitiativer »En digital dagsorden for Europa« og »Innovation i EU« (3), der fremhæver betydningen af kulturelt og kreativt onlineindhold og understreger behovet for at øge digitaliseringen og formidlingen af den europæiske kulturarv, bl.a. via det digitale biblioteksprojekt Europeana

— Rådets konklusioner om Europa 2020-flagskibsinitiativet »Innovation i EU: Anvendelse af innovation til at fremskynde Europas omstilling i en hurtigt skiftende verden« (4), der anerkender, at kultursektoren og den kreative sektor udgør en vigtig kilde til teknologisk og ikke-teknologisk innovation, og at dette potentiale bør frigøres fuldt ud

— Arbejdsdokumentet fra Kommissionens tjenestegrene om en analyse af den høring, der er iværksat med grønbogen om »Frigørelse af de kulturelle og kreative industriers potentiale« (5), der understreger, at et overvældende flertal af deltagerne opfordrede til, at KKI'erne får en vigtig rolle i forbindelse med gennemførelsen af Europa 2020-strategien og dens flagskibsinitiativer,

SOM UDTRYKKER TILFREDSHED MED

— de integrerede retningslinjer for gennemførelsen af Europa 2020-strategien og dens flagskibsinitiativer,

SOM TAGER FØLGENDE I BETRAGTNING

— kulturen kan yde et betydeligt og multidimensionalt bidrag til de foranstaltninger, der foreslås i de integrerede retningslinjer og flagskibsinitiativer for Europa 2020 med henblik på at gøre EU til en intelligent, bæredygtig og inklusiv økonomi

— for at levere dette bidrag er der i Rådets arbejdsplan på kulturområdet for 2011-2014 (6) identificeret seks prioriteter for et forstærket samarbejde

— der er akut behov for et samarbejde mellem alle relevante sektorer og en målrettet tilgang på alle politiske niveauer, som er nøglen til at kunne udnytte dette bidrag

— det er vigtigt, at styringsstrukturerne for Europa 2020-strategien er i stand til at tage hensyn til input fra den kulturelle og den kreative sektor,

SOM UNDERSTREGER

1. Kulturens bidrag til intelligent vækst

KKI'erne er en væsentlig kilde til beskæftigelsespotentiale. I det seneste årti er den samlede beskæftigelse inden for KKI'erne steget tre gange så meget som væksten i beskæftigelsen i EU's økonomier som helhed (7). De er også en drivkraft for kreativitet og ikke-teknologisk innovation i hele økonomien, idet de leverer konkurrencedygtige tjenesteydelser og varer af høj kvalitet. Endelig kan kultur gennem relevante forbindelser til undervisning yde et effektivt bidrag til uddannelse af en veluddannet og smidig arbejdsstyrke og dermed supplere de økonomiske resultater.

2. Kulturens bidrag til bæredygtig vækst

Kultur kan bidrage til bæredygtig vækst ved at fremme grønnere mobilitet og anvendelse af bæredygtige spydspidsteknologier, herunder digitalisering, så der sikres onlineadgang til det kulturelle indhold. Kunstnere og den kulturelle sektor som helhed kan spille en afgørende rolle med hensyn til at ændre folks holdninger til miljøet.

3. Kulturens bidrag til inklusiv vækst

Kultur kan bidrage til inklusiv vækst ved at fremme interkulturel dialog med fuld respekt for kulturel mangfoldighed. Kulturaktiviteter og -programmer kan forstærke den sociale samhørighed og udviklingen af fællesskab samt gøre det muligt for enkeltpersoner eller et fællesskab at engagere sig fuldt ud i det sociale, kulturelle og økonomiske liv,

OPFORDRER MEDLEMSSTATERNE TIL

— at tage hensyn til kulturens tværgående karakter, når de udformer relevante politikker samt nationale reformprogrammer med henblik på at nå målene i Europa 2020-strategien og udveksle god praksis med hensyn til værktøjer og metoder til at måle kulturens bidrag til at nå disse mål

— at forstærke synergierne og fremme partnerskaber mellem uddannelse, kultur, forskningsinstitutioner og erhvervslivet nationalt, regionalt og lokalt med særlig fokus på talentpleje og de færdigheder og kompetencer, som er nødvendige for kreative aktiviteter

— at gøre brug af EU's finansielle instrumenter— især strukturfondene — til at anerkende kulturens og KKI'ernes potentiale som drivkræfter for udvikling i regioner og byer, og, hvor det er relevant, integrere dem i strategierne for intelligent specialisering (8)

— med henblik på at fremme bæredygtig udvikling at fremme bæredygtige og grønne teknologier i forbindelse med produktion og distribution af kulturgoder og kulturelle tjenesteydelser og at støtte kunstnere og den kulturelle sektor i bevidstgørelsen om spørgsmål om bæredygtig udvikling gennem bl.a. ikke-formelle og uformelle uddannelsesaktiviteter

— at undersøge såvel den materielle som den immaterielle kulturarvs rolle i udviklingen af fællesskab og med hensyn til fremme af aktivt medborgerskab samt tage hensyn hertil ved udarbejdelsen af relevante lokale og regionale udviklingsstrategier

— at imødekomme uddannelsesbehovene og prioriteterne med hensyn til kapacitetsopbygning hos de specialiserede institutioner og fagfolk, der udfører effektivt sociokulturelt arbejde

— at overveje, hvilke kapacitetsudviklingsbehov de offentlige kulturelle organisationer har, så de kan sættes i stand til at levere passende tjenesteydelser med særlig fokus på deres sociokulturelle funktioner;

OPFORDRER KOMMISSIONEN TIL

— at overveje, uden at dette berører de forestående forhandlinger om den nye flerårige finansielle ramme, hvordan dens forslag til EU's fremtidige politik og finansieringsinstrumenter fuldt ud kan tage hensyn til kulturens bidrag til målene i Europa 2020-strategien

— at fortsætte samarbejdet mellem alle Kommissionens relevante tjenestegrene for at fremhæve kulturens rolle i forbindelse med gennemførelsen af Europa 2020-strategien og sørge for, at dette kommer til udtryk i relevante politikker, retningslinjer og styringsordninger;

OPFORDRER MEDLEMSSTATERNE OG KOMMISSIONEN TIL INDEN FOR DERES RESPEKTIVE KOMPETENCEOMRÅDER

— at anvende den statistiske ramme, der er udviklet af ESSnet-kultur med henblik på at udarbejde pålidelige, sammenlignelige og ajourførte oplysninger om kulturens sociale og økonomiske betydning og arbejde med fremtidige prioriteringer på grundlag af anbefalinger fra ESSnet-kultur

— at bygge videre på resultaterne i det ovennævnte arbejdsdokument fra Kommissionens tjenestegrene og gribe den mulighed, som den europæiske alliance af kreative industrier giver for at styrke KKI'erne, især SMV'er og mikrovirksomheder, og udforske nye metoder til yderligere at øge deres egen innovationskapacitet samt deres kapacitet til at fremme innovationen i andre sektorer

— at fremme digitaliseringen af og adgangen til kulturarven og nutidens kulturelle indhold, herunder audiovisuelle værker, navnlig gennem Europeana, og således også fremme og bevare den kulturelle mangfoldighed og flersprogethed med fuld respekt for ophavsret og beslægtede rettigheder

— at fremme bæredygtig kulturturisme som en drivkraft for samhørighed og økonomisk udvikling

— at undersøge, hvordan man kan befordre en stærk kulturkomponent inden for livslang læring for at bidrage til udviklingen af nøglekompetencer (9), med henblik på at give input til politikudformningen på dette område.

(1) EUCO 13/1/10 REV 1.

(2) EUT L 191 af 23.7.2010, s. 28.

(3) 16834/10.

(4) 17165/10.

(5) 8224/11 - SEK(2011) 399 endelig.

(6) EUT C 325 af 2.12.2010, s. 1.

(7) European Competitiveness Report 2010, SEC(2010) 1276 final.

(8) Kommissionens meddelelse af 6. oktober 2010 om »Regionalpolitikkens bidrag til intelligent vækst i Europa 2020« — KOM(2010) 553 endelig.

(9) Nøglekompetencerne er defineret i Europa-Parlamentets og Rådets henstilling af 18.9.2006 om nøglekompetencer for livslang læring (EUT L 394 af 30.12.2006, s. 10).